
РЕШЕНИЕ
№ РС-221-19-034
	Днес, 19.06.2019 г., Комисията за противодействие на корупцията и за отнемане на незаконно придобитото имущество /КПКОНПИ/, в състав:
Антон Славчев – Заместник-председател
Пламен Йоцов-член
Силвия Къдрева-член
У С Т А Н О В И:
Производството е по реда на чл.71, ал.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал, получен на електронния адрес на КПКОНПИ, вписан в регистъра на сигналите с рег. № ЦУ01/С-221/02.04.2019г.
Същият е насочен против Лозан Панов, като председател на Върховния касационен съд (ВКС) и член на Висшия съдебен съвет по право, както и като председател на Административен съд - София – град в периода 2007-2012г.
По същество в сигнала се съдържат твърдения за облагодетелстване чрез служебно положение на Лозан Панов - председателя на ВКС, както и нарушаване на изискванията на Висшия съдебен съвет за висок морал на представителите на съдебните власти във връзка с разкритията около семейните обвързаности на Панов с лица, за които е правораздавал подчинения му преди това Върховен административен съд, както и във връзка с притежавани от семейството и съпругата му имоти и условията около тяхното придобиване. Описана е връзката на Лозан Панов със собственика на „***“ ЕООД – П.М., който е негов кум, както и че като председател на Административен съд – София - град в периода 2007-2012г. е контролирал актовете на администрацията, свързани със строителството на територията на С. община.
	Посочено е, че фирмата на жената на Лозан Панов е купила от „***“ 4-стаен апартамент от 172 кв. м. и два гаража в кооперация на *** в елитния квартал ***, на цена от 225 евро на квадрат. Твърди се, че цената е четири пъти по-ниска от цените по това време в района, като средната цена на квадрат през 2013г. в района е била 1100 евро.
Към сигнала са приложени публикации от медиите, както и копие от акта за брак на Лозан Панов и Е.Г. - извадка от електронна система.
С оглед на твърденията в сигнала, Комисията е събрала следните доказателства: Справка по лице от Агенция по вписванията по отношение на Лозан Йорданов Панов; Справка по лице от Агенция по вписванията по отношение на „***“ ЕООД; Указ №10 на Президента на Република България; справка от електронната страница на Върховния касационен съд на Република България; справка от Търговския регистър за „***“ АД; справка от Търговския регистър за „***“ ЕООД.
В хода на проверката по сигнала Комисията установи следното от фактическа страна:
Сигналът е подаден от лице, идентифицирано по смисъла на чл.48, ал.1, т.1 от ЗПКОНПИ.
С Указ №10, на Президента на Република България, издаден на основание чл.129, ал.2 от Конституцията на Република България, Лозан Йорданов Панов е назначен на длъжност председател на Върховния касационен съд на Република България, считано от 03.02.2015г.
Съгласно чл.130, ал.1 от Конституцията на Република България, Висшият съдебен съвет се състои от 25 членове. Председателят на Върховния касационен съд, председателят на Върховния административен съд и Главният прокурор са по право негови членове.
Видно от справка от електронния сайт на Върховния касационен съд, в периода 2007-2012г., Лозан Панов е председател на Административен съд – София - град, а от 2012г. до 2015г. в съдия във Върховен административен съд.
Видно от приложения по преписката акт за брак №13/14.02.2015г., Лозан Панов и Е.Г. са съпрузи, считано от 14.02.2015г.
Видно от справка в Имотния регистър към Агенция по вписванията, на 10.04.2013г., „***“ ЕООД ЕИК: ***, с едноличен собственик и управител Е.Г., купува от „***“ АД с ЕИК: *** право на строеж за апартамент № **, на ** етаж, с площ от 172.000 кв.м., ГАРАЖ ** с площ от 19.500 кв.м.  и ГАРАЖ ** с площ от 19.700 кв.м., находящи се в гр. С., местност-И. *** (нотариален акт за покупко-продажба право на строеж №149, том 38 от 2013г.). 
Видно от справка в Търговския регистър е видно, че „***“ ЕООД, ЕИК: *** е със седалище и адрес на управление в гр. С., ***, с едноличен собственик и управител Е.Н.Г.
От справка в Търговския регистър е видно, че „***“ АД с ЕИК *** е със седалище и адрес на управление в гр. С., ***, с представители Д.Ж.Ж. и В.И.М., както и Съвет на директорите, в това число: С.Л.Л., М.Я.Д., Д.Ж.Ж., П.М.М. и В.И.М.
При така изяснената фактическа обстановка Комисията установи следното от правна страна:
Сигналът е подаден от физическо лице с посочени три имена и адрес.
		За да е осъществен конфликт на интереси по смисъла на чл.2 от ЗПУКИ (отм.), респ. чл.52 от ЗПКОНПИ, следва да са налице три кумулативно изискуеми предпоставки: лице, заемащо публична длъжност по смисъла на чл.3 от ЗПУКИ (отм.), респ. лице,, заемащо висша публична длъжност по смисъла на чл.6, ал.1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
		Легалните дефиниции на понятията частен интерес и облага се съдържат в чл.2 от ЗПУКИ (отм.), респ. чл.53 и чл.54 от ЗПКОНПИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Лозан Панов в качеството си на председател на Върховния касационен съд, и като такъв - член на Висшия съдебен съвет по право, административен ръководител на орган на съдебна власт и съдия е лице, заемащо публична длъжност по смисъла на чл.3, т.10, т.16 и т.21 от ЗПУКИ (отм.), респ. лице, заемащо висша публична длъжност по смисъла на чл.6, ал.2, т.7 от ЗПКОНПИ.
Съгласно разпоредбата на чл.6, ал.2 на същия закон, проверката за конфликт на интереси на съдии, прокурори и следователи, в т. ч. на председателите на ВКС и ВАС, главния прокурор, административните ръководители на органи на съдебната власт и на техните заместници, се извършват при условията и по реда на Закона за съдебната власт – от Инспектората на ВСС – чл.54, ал.1, т.8 от Закона за съдебната власт.
В качеството му на член на Висшия съдебен съвет, на основание чл.13, ал.1, т.4 от ЗПКОНПИ във връзка с чл.6, ал.1, т.7 от с.з., компетентна да се произнесе по отношение на Лозан Панов е КПКОНПИ.
		Съгласно чл.52 от ЗПКОНПИ наличието на лице, заемащо висша публична длъжност по смисъла на чл.6, ал.1 от ЗПКОНПИ, е задължителна предпоставка за Комисията да разгледа и да се произнесе по сигнал за установяване на конфликт на интереси.
Твърденията в сигнала касаят правни действия – сключване на договор за покупко-продажба на апартамент, извършени от „***“ ЕООД с едноличен собственик на капитала Е.Г., като участник в търговския оборот през 2013г.
В сигнала, както и от събраните по преписката доказателства, не се съдържат данни за упражнени правомощия от Лозан Панов в качеството му на член на Висшия съдебен съвет.
Апартаментът е закупен от дружество - собственост на съпругата на Лозан Панов, на 10.04.2013г., т.е преди датата на назначаване на Лозан Панов на длъжността председател на ВКС и като такъв член по право на ВСС - 03.02.2015г. и около две години преди датата на сключване на гражданския брак (акт за брак от 14.02.2015г.).
Предвид изложеното, се налага изводът, че е налице само един от елементите на състава на конфликт на интереси по чл.2 от ЗПУКИ (отм.), респективно чл.52 от ЗПКОНПИ, а именно: лице заемало публична длъжност и лице, заемащо висша публична длъжност (Лозан Йорданов Панов). Липсват обаче упражнени от лицето правомощия по служба в частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Втора от ЗПУКИ (отм.), респективно Глава Осма, Раздел II от ЗПКОНПИ, които представляват негова проявна форма и за липсата на конфликт на интереси по смисъла на чл.2 от ЗПУКИ (отм.) и чл.52 от ЗПКОНПИ.
Твърденията в сигнала за нарушаване на изискванията за висок морал не са от компетентността на КПКОНПИ.
Съгласно Кодекса за етично поведение на българските магистрати, Висшият съдебен съвет осъществява цялостен контрол по прилагането и спазването на Етичния кодекс и периодично предприема действия за обновяване и актуализиране на предвидените с него правила. Комисията по професионална етика към Висшия съдебен съвет и комисиите за професионална етика към органите на съдебната власт осъществяват пряк и непосредствен контрол по прилагането и спазването на Етичния кодекс.
Предвид гореизложеното, на основание чл.74, ал.1 и ал.2 от ЗПКОНПИ, и чл.47 , ал.5, във вр. с чл.6, ал.2 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество.
РЕШИ:
НЕ УСТАНОВЯВА конфликт на интереси по отношение на Лозан Йорданов Панов, ЕГН ***, в качеството му на член на Висшия съдебен съвет по право и като такъв лице, заемало публична длъжност по смисъла на чл.3, т.10 от ЗПУКИ (отм.), респ. лице, заемащо висша публична длъжност по смисъла на чл.6, ал.1, т.7 от ЗПКОНПИ, във връзка с закупуването на недвижими имоти през 2013г. – покупко-продажба право на строеж №149, Том 38 от 2013г., за самостоятелен обект в сграда, пл. №-***, предназначение – ЖИЛИЩЕ, АПАРТАМЕНТ, ПАРЦЕЛ -**, площ по док.-172.000 кв.м., гр. С., ***, ведно с ГАРАЖ *** с площ от 19.500 кв.м. и ГАРАЖ *** с площ от 19.700 кв.м., поради липса на упражнени правомощия по служба.
	ПРЕКРАТЯВА производството по сигнал с рег. № ЦУ01/С-221/22.04.2019г., насочен против Лозан Йорданов Панов в качеството му на председател на Върховния касационен съд и  председател на Административен съд - София – град в периода 2007-2012г.
	ПРЕПРАЩА сигнала на ръководителя на Инспектората към Висшия съдебен съвет за предприемане на необходимите действия на основание чл.47, ал.7 от ЗПКОНПИ, по компетентност. След приключване на проверката, ръководителят на инспектората към ВСС, следва да уведоми КПКОНПИ за резултатите от същата.
Препис от Решението да се изпрати на Софийска градска прокуратура, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.
КОМИСИЯ:
Заместник - председател:….…………….. /Антон Славчев/
Член: ……………………………………... /Пламен Йоцов/
Член:……………………………………… /Силвия Къдрева/

